Heidelberg-brand woed steedsDie veldbrand het Maandag in die Gysmanshoekpas, noord van Heidelberg in die Wes-Kaap, uitgebreek (Foto: Verskaf) Die veldbrand wat verlede Maandag in die Gysmanshoekpas, noord van Heidelberg in die Wes-Kaap, uitgebreek het, woed steeds. Wind en warm weertoestande het brandbestryders se taak om die brand in bedwang te bring, aanvanklik bemoeilik. Volgens die Tuinroete-distriksmunisipaliteit was die veldbrand teen Sondagaand steeds aktief aan die suidwestelike en oostelike kant van die berg. Die brand het reeds hoog op teen die berg versprei en versprei nou in ŉ oostelike rigting. Die brand aan die noordelike kant van die berg is in bedwang gebring. Brandbestrydingspanne het die gebied Sondag deur die nag gepatrolleer om enige opvlamming te stuit. Geen nuwe inligting oor of die brand weer opgevlam het, is beskikbaar gestel nie. Brandbestryders van die Tuinroete-distriksmunisipaliteit, die Hessequa-munisipaliteit, Working on Fire (WoF) en Cape Nature het die afgelope naweek gespook om dié brand in bedwang te bring. Brandbestrydingspanne het teen Vrydag gevrees dat die brand na plase in die Brandrivier-gebied sou versprei. “Die wind het Saterdag in ŉ suidwaartse rigting gedraai, wat die spanne gehelp het. Brandbestryders en grondeienaars kon toe die infrastruktuur wat in die spervuur kon beland, verwyder, asook brandbane in die suidweste in werking stel,” sê die Tuinroete-distriksmunisipaliteit in ŉ verklaring. Brandbestryders was Sondagaand optimisties oor die wolke wat begin saampak het. “Ligte reën word voorspel en sal brandbestryders help om die brand te blus.”